|  |
| --- |
|  |

Johanna Nykyri, erityisasiantuntija

Maa- ja metsätalousministeriö

Ruokaosasto

Eläin- ja kasvinterveyden yksikkö

PL 30, 00023 VALTIONEUVOSTO

Muistio maa- ja metsätalousministeriön taimiaineistoa koskevista asetuksista

## Tausta

Taimiaineistolain (1205/1994) nojalla on annettu viisi maa- ja metsätalousministeriön asetusta tai päätöstä: maa- ja metsätalousministeriön asetus hedelmä- ja marjakasvien taimiaineiston tuottamisesta, markkinoinnista ja maahantuonnista (5/17), MMM:n asetus hedelmä- ja marjakasvien varmennetusta taimiaineistosta (6/17), MMM:n päätös vihanneskasvien taimiaineiston tuottamisesta ja markkinoimisesta (41/96), MMM:n asetus koristekasvien taimiaineiston tuottamisesta ja markkinoimisesta (96/00), ja MMM:n asetus koriste- ja monikäyttökasvien varmennetusta taimiaineistosta (7/17).

Taimiaineistolailla ja sen nojalla annetuilla MMM:n asetuksilla tai päätöksillä pannaan täytäntöön: hedelmäntuotantoon tarkoitettujen hedelmäkasvien ja niiden lisäysaineiston pitämisestä kaupan annettu neuvoston direktiivi 2008/90/EY, vihannesten lisäys- ja taimiaineiston, lukuun ottamatta siemeniä, pitämisestä kaupan annettu neuvoston direktiivi 2008/72/EY ja koristekasvien lisäysaineiston pitämisestä kaupan annettu neuvoston direktiivi 98/56/EY, sekä näiden neuvoston direktiivien nojalla annetut komission direktiivit ja täytäntöönpanodirektiivit. Koristekasvien varmennetun tuotannon säännökset ovat kansallisia vaatimuksia eikä tämän taimiluokan säännöksiä ole yhtenäistetty EU:ssa.

Helmikuussa 2020 Komissio antoi täytäntöönpanodirektiivin (EU) 2020/177 neuvoston direktiivien 66/401/ETY, 66/402/ETY, 68/193/EY, 2002/55/EY, 2002/56/EY ja 2002/57/EY, komission direktiivien 93/49/ETY ja 93/61/ETY sekä täytäntöönpanodirektiivien 2014/21/EU ja 2014/98/EU muuttamisesta siemenissä ja muussa kasvien lisäysaineistossa olevien kasvintuhoojien osalta. Kansallinen täytäntöönpano tehdään osin taimiaineistolain muutoksella, jonka on tarkoitus tulla voimaan 31.5.2020 (hallituksen esitys 49/2020), nyt ehdotetuilla MMM:n taimiaineistoista annettavilla asetuksilla, sekä siemenlain nojalla annettavilla asetuksilla, joita ei tässä yhteydessä käsitellä. Lisäksi ehdotetulla vihanneskasveja koskevalla MMM:n asetuksella pantaisiin täytäntöön komission täytäntöönpanodirektiivin (EU) 2019/990 artiklat 2 ja 3. Ehdotettuihin asetuksiin on koonnettu ja päivitetty voimassa olevat MMM:n asetukset ja ne siirretään MMM:n määräyskokoelmasta säädöskokoelmaa.

## Perustelut keskeisille muutoksille

### Luetteloitavat kasvintuhoojat ja niitä koskevat toimenpiteet

Merkittävin muutos johtuen täytäntöönpanodirektiivin (EU) 2020/177 kansallisesta täytäntöönpanosta olisi säänneltyjen kasvintuhoojien luettelo sekä kasvintuhoojia koskevat toimenpiteet. Täytäntöönpanodirektiivin (EU) 2020/177 muutoksille on syntynyt tarve, koska kasvintuhoojien sääntelyn lakipohja on jaettu uudelleen kasvinterveyssäännösten (kasvintuhoojien vastaisista suojatoimenpiteistä annetun Euroopan parlamentin ja neuvoston asetuksen (EU) N:o 228/2013, (EU) N:o 652/2014 ja (EU) N:o 1143/2014 muuttamisesta sekä neuvoston direktiivien 69/464/ETY, 74/647/ETY, 93/85/ETY, 98/57/EY, 2000/29/EY, 2006/91/EY ja 2007/33/EY kumoamisesta annettu Euroopan parlamentin ja neuvoston asetus (EU) 2016/2031, eli kasvinterveysasetus) ja lisäysaineistoa koskevien kaupan pitämisen/markkinadirektiivien kesken. Luetteloituja kasvintuhoojia koskevat toimenpiteet on kaikkien muiden kasviryhmien osalta siirretty myös kasvinterveyssäännöksiin paitsi hedelmäkasvien taimia koskevat toimenpiteet, joista säädetään jatkossakin ainoastaan direktiivitasolla ja Suomessa taimiaineistolailla.

Luetteloon ehdotetaan lisättävän kasvintuhoojia, joita ei enää säännellä kasvinterveyssäännöksissä karanteenituhoojina, mutta on katsottu, että niiden sääntelylle on edelleen tarvetta kasvien lisäysaineistossa, ja joissain tapauksissa tuotantopaikalla. Luetteloitavat tuhoojat sisältävät myös suoja-aluekaranteenituhoojia. Suomella on tulipoltetta aiheuttavan *Erwinia amylovora* –bakteerin suoja-alue ja sitä koskevat myös suoja-alueiden kasvinterveyssäännöt. Luetteloista ehdotetaan poistettavaksi kasvintuhoojia, joita ei ole Komission teettämässä asiantuntija-arvioinnissa (https://rnqp.eppo.int/) tai komiteatyöskentelyssä katsottu tarpeellisiksi luetteloida lainsäädännössä. Myös koristekasvien varmennetun tuotannon kasvintuhoojaluetteloa ehdotetaan päivitettävän vastaamaan paremmin säänneltyjen kasvintuhoojien luetteloita taimiaineistossa tai kasvinterveydessä (ml. EPPO-koodit). Luettelosta poistettaisiin kasvintuhoojia, joita ei säännellä tai niiden tutkimiselle ei löydy perusteita EPPO:n standardeista tai protokollista.

### Muutokset maahantuontivaatimuksiin ja taimitodistuksiin

Ehdotetuissa asetuksissa poistettaisiin osa maahantuontisäännöksistä, koska muun muassa tuonti-ilmoitukset olisi tarkoituksenmukaista tulla vain EU:n TRACES-järjestelmän kautta, johon ilmoitetaan kaikki kasvinterveystodistuksella tuleva kasvien lisäysaineisto. Varmennettujen hedelmäkasvien taimitodistus tulisi yhdistää kasvipassiin kasvinterveysasetuksen mukaisesti. Muiden taimien osalta taimitodistuksessa voidaan jatkossakin antaa rajoitetut tiedot, kun kasvilla on kasvipassi.

### Koristekasvien siementen toimittajien rekisteröinti

Koristekasveja koskevassa asetuksessa ehdotetaan rekisteröitävän koristekasvien siementen toimittajat, huolimatta siitä menevätkö siemenet ammattimaiselle jatkokasvattajalle (nykytila) vai jollekin muulle toimittajalle. Neuvoston direktiivistä (98/56/EY) on aiemmin kansallisesti tehty kapeampi tulkinta siementen osalta. Syy ehdotettuun uudelleen tulkintaan oli kasvinterveysasetuksen siementen kasvipassivaatimusten sitominen koskemaan taimiaineistosäännösten mukaan rekisteröityjä toimijoita. Tämä muutos lisäisi hieman rekisteröitävien toimittajien määrää ja toisi rekisteriin muun muassa koristekasvikäyttöön menevien auringonkukan siementen toimittajia. Ehdotetulla muutoksella varmistetaan suomalaisten koristekasvien siementen toimittajien markkinointiedellytykset EU:ssa.

### Vihanneskasvien suvut ja lajit

Täytäntöönpanodirektiivi (EU) 2020/990 päivittää luetteloitujen vihanneskasvien sukujen ja lajien nimistöä. Muun muassa Aggregatum-ryhmässä on suomenkieliseksi nimeksi mainittu täytäntöönpanodirektiivin (EU) 2019/990 mukaisesti salottisipuli. Ryhmään kuuluu myös ryvässipulit.

## Lausunnot

Asetukset olivat ensin lausunnolla kolme viikkoa, mutta teknisten ongelmien vuoksi lausuntoaikaa pidennettiin vielä kahdella viikolla. Lausuntoaika oli 8.4.-18.5.2020. Lausunto saatiin MTK:lta, Puutarhaliitolta, Ruokavirastolta, Taimistoviljelijöiltä, Kauppapuutarhaliitolta, Luonnonvarakeskukselta, Helsingin yliopiston maatalous-metsätieteellisestä tiedekunnasta ja PTY:ltä. Pääsääntöisesti lausujat kannattivat ehdotettuja muutoksia ja katsoivat niiden olevan linjassa 14.12.2019 voimaan tulleiden uusien kasvinterveysvaatimusten kanssa.

Lausuntojen pohjalta esitykseen tehtiin direktiivien mukaisia muutoksia ja korjauksia. Muun muassa tuotantoalueen ja tuotantopaikan vaatimuksia selvennettiin hedelmäkasvien varmennetussa tuotannossa, ja selvennettiin, että direktiivissä 2014/98/EU tarkoitettua aineiston monistamista voi käyttää myös esiperusemokasviluokassa. Koristekasvien varmennetun tuotannon asetukseen lisättiin jaloangervot ja poistettiin tutkittavia kasvintuhoojia mm. useita viruksia vadelmalta. Jos koristekasvien varmennetun taimiluokan tuotannosta kiinnostuneita toimijoita tulisi lisää, niin asetuksen sisältöä olisi silloin hyvä tarkastella uudelleen.

Usea lausuja pyysi, että mansikkapunkin 0,1 %:n kynnysarvo mansikan varmennetussa tuotannossa pidetään 0 %:ssa kuten kynnysarvoksi on mainittu voimassa olevassa MMM:n asetuksessa. Tätä muutosta ei kuitenkaan voitu direktiivin puitteissa tehdä. Voimassa olevassa varmennetun tuotannon asetuksessa ja vastaavassa direktiivissä ei ole kaikilta osin eritelty vaatimuksia tuotannolle ja markkinoitavalle tavaralle. Täytäntöönpanodirektiivissä (EU) 2020/177 huomioitiin uusia nimenomaan tuotantoa koskevia vaatimuksia ja ne erotettiin markkinoitavia taimia koskevista vaatimuksista. Tämä 0,1 %:n kynnysarvo koskee tuotantoa ja jos arvo olisi 0, niin silloin käytännössä toimija ei voisi ryhtyä kasvinsuojelutoimiin vaan erä tulisi hävittää, jos mansikkapunkkia esiintyy. Markkinoitavien taimien kynnysarvo mansikkapunkille on edelleen 0 %.

Yhdessä lausunnossa pyydettiin lisäämään taimiaineiston toimittajien rekisteröintiä koskeva pykälä asetukseen hedelmä- ja marjakasvien taimiaineistoista. Kyseiset taimitoimittajat tulee jatkossa rekisteröidä taimiaineistolain 3 § nojalla. Ehdotettiin myös EU-laatu-merkinnän korvaamista kasvipassin EU-lipulla, mutta pelkän lipun ei katsottu vastaavan direktiivin tarkoittamaa laatumerkintää.

## Voimaantulo

Komission täytäntöönpanodirektiivin (EU) 2020/177 mukaisesti säännökset tulisi olla voimassa kansallisesti 31.5.2020 mennessä. Komission täytäntöönpanodirektiivi (EU) 2019/990 tulee sovellettavaksi 1.7.2020. Ehdotetut maa- ja metsätalousministeriön asetukset tulisivat täten voimaan 31.5.2020.

|  |  |
| --- | --- |
|  |  |
|  |   |
|  |   |